Okresná prokuratúra Lučenec 
F. Lehára 12, 984 80 Lučenec 1

Sp. zn. : 3 Pv 134/13/6606	Lučenec, 2.5.2013
EEČ : 2-47-60-2013

U Z N E S E N I E

Trestná vec:	obvinený XXXXX a spol.  
Prečin:	Krádež podľa § 20 k §  212 odsek 2 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Lučenec
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
obaja obvinení po vzájomnej dohode dňa 6.1.2013 v odpoludňajších hodinách v lesnom poraste č. 712 A, v katastri obce Čakanovce v lokalite zvanej Bakša, neoprávnene vypílili a následne odcudzili dva kusy dreviny druhu dub, čím neoprávnene získali 0,60 m3 drevnej hmoty a takto pre XXXXX, spôsobili škodu vo výške 20,14 €. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník OO PZ SR vo Fiľakove  uznesením zo dňa 27.2.2013   pod číslom ORP-195/Fi-LC-2013   vzniesol obvinenie XXXXX,  pre prečin krádeže podľa § 212 odsek 2 písmeno d) spolupáchateľstvom podľa § 20 Trestného zákona,  na tom skutkovom základe, ktorý je uvedený vo výrokovej časti tohto uznesenia. 
 
V prípravnom konaní  boli  vypočutí obaja obvinení,   ako aj zástupca poškodenej organizácie XXXXX, ďalej boli zadovážené príslušné listinné dôkazy, správy o povesti a odpisy z RT. 

Obaja obvinení vo svojej výpovedi uviedli, že  sa k  trestnej činnosti kladenej im za vinu v plnom rozsahu priznávajú  a  spôsobenú škodu chcú uhradiť, zároveň dávajú súhlas na podmienečné zastavenie trestného stíhania. 

Svedok XXXXX ako splnomocnený zástupca poškodenej organizácie XXXXX uviedol, že spôsobená škoda predstavuje sumu 20,14 €, pričom obvinení dostali možnosť túto škodu uhradiť. Z pripojených listinných dôkazov vyplýva, že poštovou poukážkou č. 39060 zo dňa 8.4.2013 XXXXX uhradil na účet poškodenej organizácie sumu 20,14 €, čo predstavuje celkovú výšku spôsobenej škody. 

Po skončení skráteného vyšetrovania predložil poverený príslušník   PZ  spis s návrhom na konanie o dohode o vine a treste. Preskúmaním vyšetrovacieho spisu som zistil, že  obvinení sa k trestnej činnosti v plnom rozsahu priznali, spôsobenú škodu uhradili a vyslovili súhlas s podmienečným zastavením trestného stíhania. 

Zo spisového materiálu vyplýva, že v osobe obvinených sa jedná o páchateľov, ktorí v období posledných piatich rokov súdne trestaní neboli. Odsúdenia z predchádzajúcich rokov sú u obidvoch obvinených zahladené a hľadí sa na nich ako keby neboli odsúdení. 

Podľa § 216  odsek 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného v prípravnom konaní podmienečne zastaviť trestné stíhanie, keď sa obvinený k trestnému činu priznal, nahradil škodu, resp. urobil opatrenia smerujúce k náhrade škody,  pokiaľ bola trestným činom spôsobená a vzhľadom na osobu páchateľa, s prihliadnutím na jeho doterajší život a okolnosti prípadu, možno dôvodne takéto rozhodnutie považovať za dostačujúce. Pri prečine podľa § 212 odsek 2  Trestného zákona horná hranica zákonom stanovenej trestnej sadzby neprevyšuje päť rokov, obvinení sa k trestnej činnosti priznali, spôsobená škoda bola uhradená v priebehu konania a s podmienečným zastavením trestného stíhania vyslovili súhlas.  

	Vzhľadom na vyššie  uvedené skutočnosti mám za to, že v danom prípade sú splnené všetky podmienky odôvodňujúce postup podľa § 216 odsek 1 Trestného poriadku. V súlade s § 216 odsek 2 Tr. por. som určil  obvineným, každému samostatne  skúšobnú dobu v trvaní 12 ( dvanásť)  mesiacov, ktorá začína plynúť nasledujúcim dňom odo dňa  právoplatnosti tohto rozhodnutia. V prípade, ak obvinení nebudú viesť v priebehu skúšobnej doby riadny život, bude sa v trestnom stíhaní pokračovať (§ 217 odsek 1 Trestného poriadku).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Víťaz
prokurátor